ΠΗΓΗ ΠΡΟΣΦΥΓΕΣ ΣΜΥΡΝΗ ΚΥΔΩΝΙΕΣ

Αφού λάβετε υπόψη σας τα πιο κάτω παραθέµατα, και με τις ιστορικές γνώσεις σας α) να αναφερθείτε στα προσφυγικά ρεύματα από τις Κυδωνιές και τη Σμύρνη κατά την Επανάσταση 1821-1827 και β) να περιγράψετε τις προσπάθειες αποκατάστασή τους στην ελεύθερη Ελλάδα.

ΚΕΙΜΕΝΟ Α

Ο πρόξενος της Αυστροουγγαρίας στη Σµύρνη, Charles de Scherzer, γράφει στα 1880.

«Οι έλληνες [της Σµύρνης] είναι δραστήριοι άνθρωποι που ασχολούνται µέρα νύχτα µε τις δουλειές τους. Είναι εξαιρετικοί έµποροι, θαρραλέοι και αποδεδειγµένα έµπειροι ναυτικοί, επιµελείς καλλιεργητές της γης, ικανοί εργάτες (...). Έχουν τα καλύτερα σχολεία και γνωρίζουν σχεδόν όλοι να διαβάζουν και να γράφουν. Ας προσθέσουµε ακόµα ότι διαθέτουν ανεπτυγµένο πνεύµα αλληλεγγύης, εφαρµόζουν µια έξυπνη φιλανθρωπία, χτίζουν σχολεία, νοσοκοµεία, άσυλα και εκκλησίες, και είναι σχεδόν όλοι τους εύποροι άνθρωποι. Κάνουν όλοι τους όλες τις δουλειές (...) και είναι κυρίως γιατροί, δικηγόροι, τραπεζίτες, λογιστές, µηχανικοί, επιπλοποιοί, γλύπτες, κουρείς και ξενοδόχοι(...)».

Charles de Scherzer, Σµύρνη, Γεωγραφική, Οικονοµική και Πολιτιστική θεώρηση, Μέρος Α΄, εκδ. Ιστορητής, Αθήνα 1995, σσ. 112-114

ΚΕΙΜΕΝΟ Β

«Νόµισαν οι δικοί µας που ήταν γενναία παλικάρια ότι θα κρατούσαν και θα λευτέρωναν τις Κυδωνίες. Νόµισαν πως είχε έρθει και η δική τους ώρα. Κι ήρθαν οι Κυδωνιάτες τότε για πρώτη φορά στην Ελλάδα πρόσφυγες και έγιναν ζητιάνοι». […] «Και βγήκαµε και το 1821 ζητιάνοι στις στράτες της Ελλάδας. Και ποιος να βρεθεί να αναγνωρίσει τι είχαµε κάνει. Και ότι και τότε για την Ελλάδα είχαµε χάσει την πατρίδα µας. Γιατί εµείς είχαµε τα πλούτη µας και τα καλά µας κι ήµαστε καλύτερα απ’ ό,τι εδώ. Αυτές τις ιστορίες µας τις έλεγε συνέχεια η γιαγιά µας που τις είχε ακούσει από τη δική της γιαγιά». […] «Φανταστείτε το 1821 τριάντα χιλιάδες πρόσφυγες σε µιαν Ελλάδα που αγωνιζόταν για την ελευθερία της. Χωρίς να πάρουν τίποτε από τα σπίτια τους, από άρχοντες έγιναν ζητιάνοι»

.Προφορικές µαρτυρίες από Κυδωνιάτες πρόσφυγες του 1922, πηγή το βιβλίο της Άννας Παναγιωταρέα, Όταν οι αστοί έγιναν πρόσφυγες, εκδ. Παρατηρητής, σσ. 51-52.

ΚΕΙΜΕΝΟ Γ

Οι διασωθέντες [Κυδωνιείς] µετεφέρθησαν εις τα Ψαρά προς περίθαλψιν και εκείθεν δυόµιση χιλιάδες εστάλησαν εις την Σκύρον και πολλοί άλλοι διεκοµίσθησαν εις τας Σπέτσας και την Ύδραν, οπόθεν οι άνδρες άλλοι κατετάχθησαν εις τα πλοία ως ναύται και άλλοι µετέβησαν εις τα πελοποννησιακά στρατόπεδα. Σύµφωνα προς ένα έγγραφον της Βουλής των Ψαρών, κατά την 7ην Ιουνίου οι µεταφερθέντες ανήλθαν εις είκοσι πέντε χιλιάδες.

∆ιονύσιος Κόκκινος, Η Ελληνική Επανάστασις, τόµ. 1, σ. 584

ΚΕΙΜΕΝΟ Δ

Αριθ. ΚΓ΄

Η Εθνική των Ελλήνων Γ΄ Συνέλευσις

Θεωρούσα ότι το ζήτημα των εις την ελευθέραν Ελλάδα σποράδην παροικούντων Σμυρναίων, του να κτίσουν πόλιν ιδίαν εις αυτήν, δια να κατοικήσουν σταθερώς, είναι δίκαιον,

Ψηφίζει:

Α΄ Επιτρέπεται εις τους Σμυρναίους να ανεγείρωσι πόλιν εις οποιονδήποτε μέρος του Ισθμού της Κορίνθου θελήσουν, δια να κατοικήσουν.

Β΄ Η πόλις των θέλει ονομασθή Νέα Σμύρνη.

Γ΄ Η Βουλή θέλει προσδιορίσει την έκτασιν του τόπου, εις τον οποίον θέλει κτίσουν την Νέαν Σμύρνην, και της εθνικής γης, την οποίαν θέλει τους δώσει προς καλλιέργειαν, βάσιν έχουσα τον περί εκχερσώσεως νόμον.

Δ΄ Η Βουλή θέλει κανονίσει όλα τα δικαιώματά των, κατά τους καθεστώτας νόμους και κατά το δίκαιον.

Ε΄ Το παρόν ψήφισμα να καταχωρηθή εις τον Κώδικα των Ψηφισμάτων και να δημοσιευθή δια του τύπου.

Εξεδόθη εν Τροιζήνι την 5 Μαΐου 1827

Ο Πρόεδρος Ο Γραμματεύς της Συνελεύσεως

Γεώργιος Σισίνης Ν. Σπηλιάδης